b'\n_START_ARTICLE_\nManihejstvo\n_START_PARAGRAPH_\nManihejstvo je gnosti\xc4\x8dna religija, ki jo je \xc5\xa1iril v tretjem stoletju po takratnem Perzijskem cesarstvu in njegovem obrobju prerok Mani (216-277), ki je bil pod vplivom mitraizma, kr\xc5\xa1\xc4\x8danstva in gnosticizma._NEWLINE_Na vrhuncu obstoja je manihejstvo ustrezalo tipologiji svetovne religije, saj se je z misijonarsko dejavnostjo iz Perzije raz\xc5\xa1irilo vse do Sredozemlja in Etiopije na zahodu ter preko Srednje Azije ob svilni poti vse do severnih delov Kitajske na vzhodu._NEWLINE_Kr\xc5\xa1\xc4\x8danstvo ni bila edina religija, ki se je ostro odzvala na manihejstvo kot obliko herezije. Ostro so ga kritizirali in preganjali \xc5\xa1e novoplatonisti, perzijski magi, Judje in muslimani._NEWLINE_Manihejska sinteza vsebuje mnogo elementov ostalih religij (sinkretizem). Mani naj bi dobival posebna razodetja in po njih tudi u\xc4\x8dil. Glavno na\xc4\x8delo tega nauka je dualizem: vedno obstajata dve enakovredni po\xc4\x8deli (dobro in slabo, svetloba in tema oziroma bog in satan). V manihejstvu ima Jezus status preroka, ki pa ni isti kot trpe\xc4\x8di Kristus. Privr\xc5\xbeencem je svetoval askezo. Zaratustrovci so ga izgnali v Indijo in ga \xc5\xbeivega odrli in kri\xc5\xbeali. Privr\xc5\xbeence je obsodil tudi Dioklecijan, kar pa ni prepre\xc4\x8dilo \xc5\xa1irjenja nauka v Rim in Afriko v 4. stoletju._NEWLINE_Najbolj znan prista\xc5\xa1 je bil Sveti Avgu\xc5\xa1tin, ki je bil v tem gibanju devet let; pozneje se je spreobrnil v tradicionalno kr\xc5\xa1\xc4\x8danstvo._NEWLINE_V kitajskem Turkestanu je sekta obstajala do 10. stoletja in vplivala na razli\xc4\x8dne herezije v srednjeve\xc5\xa1kem kr\xc5\xa1\xc4\x8danstvu.'